A Bizottság 1007/97/EK rendelete
(1997. június 4.)
a feldolgozott zöldség- és gyümölcsfélék export-visszatérítésére vonatkozó végrehajtási szabályokról szóló 1429/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségfélék piacának közös szervezéséről szóló, 1996. október 28-i 2201/96/EK tanácsi rendeletre [1] és különösen annak 16. cikke (8) bekezdésére,
mivel a legutóbb a 341/96/EK rendelettel [2] módosított 1429/95/EK bizottsági rendelet [3] megállapítja a hozzáadott cukor nélküli feldolgozott gyümölcs- és zöldségfélék export-visszatérítésére vonatkozó végrehajtási szabályokat;
mivel az intézkedések alkalmazása során szerzett tapasztalatok figyelembevételével számos változtatást kell végrehajtani;
mivel ugyanakkor az egységesség érdekében a rendelkezések bizonyos szempontjait összhangba kell hozni a legutóbb a 610/97/EK rendelettel [4] módosított, a gyümölcshöz és zöldséghez nyújtott export-visszatérítésekről szóló 2190/96/EK bizottsági rendelettel [5];
mivel rendelkezni kell arról is, hogy az engedélykérelmekben és az engedélyekben az export-visszatérítésnél a mezőgazdaságitermék-nómenklatúra egynél több kódját lehet feltüntetni, feltéve hogy ezek a kódok az ugyanabban a kategóriában lévő termékeknek felelnek meg;
mivel az engedélyek kibocsátásakor tett intézkedések során figyelembe kell venni azokat a mennyiségeket is, amelyekre vonatkozóan az engedély kiadása folyamatban van, azaz azokat az engedélyeket, amelyekre a Bizottság semmilyen konkrét intézkedést nem tett, és amelyeknek kibocsátására a kérelem benyújtásának napjától számított ötödik munkanapon kerül majd sor;
mivel a legutóbb a 815/97/EK rendelettel [6] módosított, a mezőgazdasági termékekre vonatkozó export-visszatérítési rendszer alkalmazásának közös részletes szabályai megállapításáról szóló, 1987. november 27-i 3665/87/EGK bizottsági rendelet [7] 49. cikke megismétlésének elkerülése érdekében meg kell szüntetni azoknak a mennyiségeknek a bejelentését, amelyek után a 3665/87/EGK rendelet 2a. cikkének első bekezdése értelmében engedély nélkül nyújtottak visszatérítést;
mivel a legutóbb a 495/97/EK rendelettel [8] módosított, a mezőgazdasági termékekre vonatkozó behozatali és kiviteli engedélyek, valamint előzetes rögzítési bizonyítványok rendszerének alkalmazására vonatkozó közös részletes szabályok megállapításáról szóló 3719/88/EGK bizottsági rendeletre [9] való hivatkozással kell meghatározni az engedély-kibocsátás keltét;
mivel, ha az engedélykérelmet az engedély kiadása után visszavonják, rendelkezni kell az engedély törléséről;
mivel az átláthatóság és rugalmasság érdekében a fel nem használt mennyiségeknek az egyik időszakról a másik időszakra történő automatikus átvitelét meg kell szüntetni;
mivel ha a Bizottságnak történő bejelentésre meghatározott nap nemzeti ünnepnapra esik, rendelkezni kell arról, hogy az az előző munkanapra kerüljön át;
mivel az ebben a rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
Az 1429/95/EK rendelet a következőképpen módosul:
1. A 3. cikk (2) bekezdésének második albekezdése helyébe a következő rendelkezés lép:
"Az engedélykérelmekben és az engedélyekben azonban egyidejűleg egynél több kód is szerepelhet, feltéve hogy ezek a kódok az ugyanabba a kategóriába tartozó termékek kódjai, és az alkalmazandó visszatérítési mérték azonos."
2. A 4. cikk a következőképpen módosul:
a) Az (1) bekezdés első francia bekezdésében a "levonva abból azokat a mennyiségeket, amelyekre előzetes rögzítést tartalmazó visszatérítési igazolást adtak ki" szöveg helyébe a "levonva abból azokat a mennyiségeket, amelyekre előzetes rögzítést tartalmazó visszatérítési igazolást adtak ki, vagy amelyekre a kiadás folyamatban van" szöveg lép.
b) Az (1) bekezdés második és harmadik francia bekezdését el kell hagyni.
c) A 3. bekezdésben "a kibocsátásuk napjától" szöveg helyébe "a 3719/88/EGK rendelet 21. cikke (2) bekezdése szerinti kibocsátásuk napjától" szöveg lép.
d) A (4) bekezdés a következő albekezdéssel egészül ki:
"Ha az engedély kibocsátására a kérelem visszavonását megelőzően kerül sor, az engedélykérelem visszavonásának bejelentésével egyidejűleg vissza kell küldeni azt törlés céljából a 2. cikkben hivatkozott illetékes ügynökségnek".
3. Az 5. cikk kimarad.
4. A 6. cikk a következőképpen módosul:
a) Az első bekezdés második francia bekezdését el kell hagyni.
b) A szöveg a következő bekezdéssel egészül ki:
"Ha a Bizottságnak történő bejelentésre kijelölt nap nemzeti ünnepnapra esik, az érintett tagállam a nemzeti ünnepnapot megelőző munkanapon tájékoztatja a Bizottságot".
5. A melléklet helyébe ennek a rendeletnek a melléklete lép.
2. cikk
A rendelet az Európai Közösségek Hivatalos Lapjában való kihirdetését követő hetedik napon lép hatályba.
Az 1997. június 24. után kérelmezett engedélyekre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. június 4-én.